PTL รูด 20% เซ่นไตรมาส 3/66 พลิกขาดทุน 44 ล้าน โบรกหั่นเป้าเหลือ 24 บ.
PTL รูด 20% โบรกปรับลดคำแนะนำเป็น “ถือ” เดิมซื้อ พร้อมหั่นราคาพื้นฐานเป็น 24 บาท ขณะที่ปรับลดคาดการณ์กําไรสุทธิปี 66/67 (สิ้นสุดมี.ค.) ลง -29% และ -33% สะท้อนสมมติฐาน EBITDA margin ที่อ่อนลงเป็น 15% ทั้งสองปี
PTL รูด 20% เซ่นไตรมาส 3/66 พลิกขาดทุน 44 ล้าน โบรกหั่นคำแนะนำเป็น “ถือ” จากเดิมซื้อ ลดราคาพื้นฐานเป็น 24 บาท
14 ก.พ. 2566

ผู้สื่อข่าวรายงานว่า วันนี้ (14 ก.พ. 66) ราคาหุ้น บริษัท โพลีเพล็กซ์ (ประเทศไทย) จำกัด (มหาชน) หรือ PTL ล่าสุด ณ เวลา 15:33 น. อยู่ที่ระดับ 20.00 บาท ลบไป 5.00 บาท หรือลงไป 20.00% สูงสุดที่ระดับ 24.90 บาท ต่ำสุดที่ระดับ 19.70 บาท ด้วยมูลค่าการซื้อขาย 553.56 ล้านบาท

สำหรับราคาหุ้นที่ปรับตัวลงสะท้อนจากงบการเงินงวดไตรมาส 3/66  (ต.ค.-ธ.ค. 65) มีขาดทุน FX ก้อนใหญ่ 655 ล้านบาท ทำให้ขาดทุนสุทธิ 43.51 ล้านบาท จากงวดเดียวกันของปีก่อนมีกำไรสุทธิ 1,122.30 ล้านบาท ขณะที่ Normprofit งวดนี้อยู่ที่ 643 ล้านบาท ลดลง 23% จากงวดเดียวกันของปีก่อน แต่เพิ่มขึ้น 5% จากไตรมาสก่อน
ทั้งนี้การลดลงจากงวดเดียวของปีก่อน มาจากมาร์จิ้นแคบลงเพราะราคาพลังงงานสูงขึ้น แม้ว่ายอดขายฟิล์ม BoPET/BoPP และฟิล์ม Brown เพิ่มขึ้น 12% จากงวดเดียวของปีก่อนก็ตาม ส่วนการโตจากไตรมาสก่อน เพราะอัตราค่าระวางเรือลดลงและมีกําไรทําประกันความเสี่ยงตราสารการเงิน 194 ล้านบาท
ส่วนแนวโน้มผลประกอบการไตรมาส 4/66 (ม.ค.-มี.ค. 66) คาดว่าจะดีขึ้น จากค่าน้ำมันและต้นทุนลดลง รวมทั้งอุปสงค์
ดีขึ้นหลังจีนเปิดประเทศ
อย่างไรก็ตามปรับลดคำแนะนำเป็น “ถือ” (เดิมซื้อ) ลดราคาพื้นฐานเป็น 24 บาท อิงกับ P/E ที่ 7.6 เท่า โดยปรับลดคาดการณ์กําไรสุทธิปี 66/67 (สิ้นสุดมี.ค.) ลง -29% และ -33% สะท้อนสมมติฐาน EBITDA margin ที่อ่อนลงเป็น 15% ทั้งสองปี (จาก 17% และ19%) เพราะต้นทุนสาธารณูปโภคเพิ่มขึ้น และการแข่งขันด้านราคาที่จะสูงขึ้นจากอุปทานใหม่จากจีนเข้ามาในตลาด
โดยปัจจัยหนุนระยะยาว คือ โครงการ BoPET ใช้เงินลงทุน 125 ล้านดอลลาร์ อย่างไรก็ตาม โครงการล่าช้ากว่าแผนราว
6-9 เดือนจากปัญหาเงินเฟ้อในสหรัฐ คาดจะ COD ในไตรมาส 1/68